Citroën Elysée

Το Citroën Elysée ήταν ένα μικρομεσαίο οικογενειακό αυτοκίνητο της κατηγορίας C, τύπου σεντάν 3 όγκων, που παρήχθη στην Κίνα από το 2002 έως το 2012, ενώ από την ανανέωση του 2008 μετονομάστηκε σε Citroën C-Elysée. Κατασκευαζόταν από την Dongfeng Peugeot-Citroën Automobile, μια κοινοπραξία μεταξύ του γαλλικού Ομίλου PSA και της κινεζικής Dongfeng Motor, σε παραγωγή αποκλειστικά για την κινεζική εγχώρια αγορά. Εδώ να σημειωθεί ότι από το 1994 έως το 2021 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή τη κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στη παραγωγή αυτοκινήτων. Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στη Κίνα αποκλειστικά μόνες τους. Το Elysée αντικαταστάθηκε το 2012 από ένα εντελώς νέο μικρομεσαίο μοντέλο, που ονομάζεται επίσης Citroën C-Elysée και βασίζεται στο Peugeot 301 του 2012, με αποτέλεσμα να είναι επίσης 4-πορτο σεντάν 3 όγκων. Αρχικά, το σημερινό C-Elysée ήταν διαθέσιμο μόνο σε κάποιες άλλες αγορές διεθνώς, μεταξύ των οποίων και στην Ελλάδα. Τελικώς, από το 2014 και τα δύο μοντέλα παράγονται και στη Γουχάν της Κίνας, και αυτά τα αντίτυπα προορίζονται για την εγχώρια αγορά.

 Το Elysée σχεδιάστηκε στην Κίνα για τις ανάγκες της τοπικής αγοράς και τελικώς παρουσιάστηκε επίσημα μέσα στο 2002, ενώ έφτασε στην αγορά στις αρχές του 2003. Βασίστηκε στο αμάξωμα του 5-πορτου hatchback Citroën ZX (παραγωγή : 1991 - 1998) και είχε μικρές μόνο αισθητικές διαφοροποιήσεις από αυτό, πλην όμως κυκλοφόρησε αποκλειστικά ως 4-πορτο sedan, λόγω της μεγαλύτερης απήχησης των σεντάν στη χώρα αυτή. Τα περισσότερα εξαρτήματα του Elysée (μεταξύ των οποίων το τιμόνι, το ταμπλό και οι αερόσακοι) είχαν προέλθει από το Citroën Xsara και ορισμένα άλλα εξαρτήματα από το αμέσως μικρότερο, την τότε εποχή, Citroën Saxo. Κυκλοφόρησε με έναν μόνο κινητήρα βενζίνης 1.6 λίτρων: Προσφέρθηκε στις εξής εκδόσεις: X που συνδυαζόταν αποκλειστικά με 5-τάχυτο μηχανικό κιβώτιο και SX που μπορούσε να παραγγελθεί με 5-τάχυτο μηχανικό κιβώτιο ή 4-τάχυτο αυτόματο κιβώτιο. Μεταξύ του 2005 και του 2010, παρήχθη και μια έκδοση σεντάν με μεγαλύτερο κατά 15 εκατοστά μεταξόνιο, υπό την ονομασία Citroën Elysée VIP. Έφερε έναν 4-κύλινδρο βενζινοκινητήρα 1.6 λίτρων, ισχύος 105 hp και ροπής 142 N·m, σε συνδυασμό με 5-τάχυτο μηχανικό κιβώτιο ή 4-τάχυτο αυτόματο κιβώτιο, και επιτυγχάνοντας μέγιστη ταχύτητα 175 km/h. Εξωτερικά, το Elysée VIP ξεχωρίζει εύκολα από την επιπλέον μεταλλική λωρίδα ανάμεσα στις μπροστινές και στις πίσω πόρτες, καθώς ο έξτρα αυτός χώρος ήταν αποκλειστικά για τους πίσω επιβάτες. Υπήρξε και μια σπάνια έκδοση Elysée VTS, με έντονα σπορ σχεδιαστικά στοιχεία, η οποία προσφέρθηκε μόνο σε κόκκινο χρώμα αμαξώματος. Τον Απρίλιο του 2008, το Citroën Elysée υπέστη ένα έντονο λίφτινγκ, που του εναρμόνισε την αισθητική με αυτήν του Citroën C5 δεύτερης γενιάς του 2008 - 2017, το οποίο μάλιστα παρουσιάστηκε διεθνώς σχεδόν ταυτόχρονα, τον Μάρτιο του 2008. Κατά την ανανέωσή του, το Elysée μετονομάστηκε σε Citroën C-Elysée. Το μοντέλο αυτό παρουσιάστηκε επίσημα στις 8 Απριλίου 2008, στο Διεθνές Σαλόνι Αυτοκινήτου στο Πεκίνο. Τα μηχανικά μέρη του C-Elysée παρέμειναν αμετάβλητα, αλλά ο εξοπλισμός του αναβαθμίστηκε αισθητά ως προς το Citroën Elysée.Στις 26 Φεβρουαρίου 2009, προστέθηκε μια εκδοχή C-Elysée 2 όγκων (hatchback), που αντικατέστησε το Citroën Fukang του 1992 - 2009. Αφιέρωμα στο Citroën Elysée από το Citroënët (στα αγγλικά) www.citroenorigins.co.uk/en/ Citroën Elysée VIP (στα αγγλικά) www.citroenorigins.fr/ Citroën Elysée VIP (στα γαλλικά) Citroën: Donfeng